b'\n_START_ARTICLE_\nPeter Vilfan\n_START_SECTION_\nKlubska kariera\n_START_PARAGRAPH_\nVe\xc4\x8dino svoje igralske kariere je Vilfan igral v Ljubljani za Smelt Olimpijo. Sicer se je dvakrat vmes odpravil igrati drugam, najprej v Split k Jugoplastiki in nato \xc5\xa1e za beograjski Partizan. V obeh klubih je ostal le na kratko, v Splitu dve, v Beogradu pa po eno sezono, ter se vedno vrnil v Olimpijo.\n_START_SECTION_\nPartizan, 1985 - 86\n_START_PARAGRAPH_\nV sezoni igranja za Partizan, oziroma za tako imenovane \xc2\xbbgrobare\xc2\xab, je dosegel rekord v \xc5\xa1tevilu vseh dose\xc5\xbeenih ko\xc5\xa1ev v eni posamezni sezoni. Na tekmah jugoslovanskega prvenstva in pokala, ter \xc5\xa1e v mednarodnih nastopih za Pokal Radivoja Kora\xc4\x87a mu je uspelo v eni celi sezoni dose\xc4\x8di vsega skupaj kar 1008 to\xc4\x8dk, najve\xc4\x8d izmed vseh partizanovih ko\xc5\xa1arkarjev kadarkoli. Rekord velja \xc5\xa1e dandanes.\n_START_SECTION_\nJugoslavija\n_START_PARAGRAPH_\nZa Jugoslavijo je zbral 121 nastopov v obdobju 1977 in 1983 in je po \xc5\xa1tevilu nastopov zanjo tretji izmed vseh Slovencev. Igral je na petih mednarodnih tekmovanjih, in sicer na SP 1978, EP 1979, EP 1981, SP 1982, EP 1983 ter zbral po eno zlato in bronasto na SP ter po eno srebrno in bronasto medaljo na EP.\n_START_SECTION_\nSlovenija\n_START_PARAGRAPH_\nBil je prvi kapetan slovenske ko\xc5\xa1arkarske reprezentance v samostojni Sloveniji.\n_START_SECTION_\nNagrade in priznanja\n_START_PARAGRAPH_\nLeta 2013 je bil sprejet v Hram slovenskih \xc5\xa1portnih junakov. Leta 2014 je prejel Bloudkovo nagrado za \xc2\xbbvrhunski mednarodni \xc5\xa1portni dose\xc5\xbeek\xc2\xab.\n_START_SECTION_\n\xc5\xa0portni komentator\n_START_PARAGRAPH_\nPo kon\xc4\x8dani igralski karieri se je zaposlil na RTV-ju, kjer dela kot \xc5\xa1portni komentator med prenosi ko\xc5\xa1arka\xc5\xa1kih tekem. Za\xc4\x8del je kot drugi komentator pri slovenski legendi komentiranja tekem Miho \xc5\xbdibratom med EP 1991. V letu 2009 je po 18 letih komentiranja dobil enostransko odpoved. Takoj zatem se je skupaj s prenosom evroliga\xc5\xa1kih tekem tudi sam preselil na TV postajo Sportklub. _NEWLINE_Leta 2017 je nastopil kot komentator ko\xc5\xa1arkarskih tekem v novi ekipi za Kanal A. Njegovo prvo komentiranje je bilo ob evropskem prvenstvu 2017, kjer je spremljal nastope reprezentance, ki se je zavihtela na najvi\xc5\xa1je mesto.\n_START_SECTION_\nKo\xc5\xa1arkarska \xc5\xa1ola Peter Vilfan\n_START_PARAGRAPH_\nUstanovil je tudi prvo \xc5\xa1olo ko\xc5\xa1arke za mlade v Sloveniji, ki nosi njegovo ime: Ko\xc5\xa1arkarska \xc5\xa1ola \xc2\xbbPeter Vilfan\xc2\xab. \xc5\xa0ola je bila ustanovljena v Mariboru, nato pa se je preimenovala v Poletni ko\xc5\xa1arkarski tabor in preselila na slovensko obalo v Strunjan.\n_START_SECTION_\nKnji\xc5\xbena avtobiografija\n_START_PARAGRAPH_\nLeta 2004 je iz\xc5\xa1la njegova avtobiografija \xc2\xbbPeter Vilfan\xc2\xab. Izdajatelj knjige je njegova ko\xc5\xa1arkarska \xc5\xa1ola, dogodke iz njegove igralske kariere pa je spisal Tadej Golob.\n_START_SECTION_\nPolitika\n_START_PARAGRAPH_\nNa pred\xc4\x8dasnih dr\xc5\xbeavnozborskih volitvah leta 2011 je kandidiral za poslanca na listi Pozitivne Slovenije in bil izvoljen v Dr\xc5\xbeavni zbor Republike Slovenije za mandatno obdobje 2011 - 2015. Leta 2014 je prestopil v Zavezni\xc5\xa1tvo Alenke Bratu\xc5\xa1ek, kjer je bil tudi podpredsednik in na pred\xc4\x8dasnih dr\xc5\xbeavnozborskih volitvah 2014 kandidiral na listi Zavezni\xc5\xa1tva Alenke Bratu\xc5\xa1ek, kjer je bil tudi izvoljen v Dr\xc5\xbeavni zbor Republike Slovenije. Leta 2015 je izstopil tako iz Zavezni\xc5\xa1tva Alenke Bratu\xc5\xa1ek kot tudi iz poslanske skupine te liste ter se pridru\xc5\xbeil poslanski skupini DeSUS._NEWLINE_Kot poslanec je bil vpleten v prometno nesre\xc4\x8do, ko je v Ljubljani zbil pe\xc5\xa1ca._NEWLINE_V vladi Marjana \xc5\xa0arca je bil od 2018 dr\xc5\xbeavni sekretar v kabinetu predsednika vlade, torej njegov svetovalec, a je po aferi s honorarji za njegove komentarje ko\xc5\xa1arkarskih tekem 1. marca 2019 odstopil in se dokon\xc4\x8dno umaknil iz politike.'